
Iepirkumu komisijas atbildes uz nolikuma komentāriem
1. Prasība par halogēna priekšējiem lukturiem
Iepirkuma 1. daļas tehniskajā specifikācijā sadaļā “Gaismas” cita starpā noteikta prasība transportlīdzekli aprīkot ar halogēna priekšējiem lukturiem.

Lūdzam šo prasību aizstāt ar šādu redakciju:

“LED vai halogēna priekšējie lukturi.”

Alternatīvi lūdzam noteikt prasību:

“Priekšējie lukturi atbilstoši transportlīdzekļa ražotāja rūpnīcas komplektācijai.”

Daudzi jaunākās paaudzes transportlīdzekļi rūpnīcas komplektācijā tiek aprīkoti ar LED priekšējiem lukturiem, savukārt halogēna lukturi konkrētām jaunām automašīnu versijām vairs netiek piedāvāti. Tādējādi prasība tieši pēc halogēna priekšējiem lukturiem var nepamatoti ierobežot piedāvājamo transportlīdzekļu modeļu un komplektāciju klāstu, izslēdzot tehnoloģiski jaunākus transportlīdzekļus.

LED lukturu pieļaušana nepasliktinātu Pasūtītāja prasīto transportlīdzekļa funkcionalitāti vai drošību, bet gan paplašinātu konkurenci un ļautu pretendentiem piedāvāt jaunākas paaudzes transportlīdzekļus.
2. Prasība par virsbūves garantiju pret caurrūsēšanu
Iepirkuma tehniskajā specifikācijā noteikta prasība:

“Virsbūves garantija pret rūsu (caurrūsēšanu) - ne mazāk kā 60 mēneši (5 gadi).”

Lūdzam samazināt minimālo prasīto garantijas termiņu pret caurrūsēšanu no 60 mēnešiem uz 36 mēnešiem un izteikt prasību šādā redakcijā:

“Virsbūves garantija pret rūsu (caurrūsēšanu) - ne mazāk kā 36 mēneši (3 gadi).”

Tehniskajā specifikācijā transportlīdzeklim jau ir noteikta minimālā ražotāja garantija 36 mēneši vai 100 000 kilometru nobraukums atkarībā no tā, kurš nosacījums iestājas pirmais. Tādēļ būtu samērīgi arī minimālo virsbūves garantijas termiņu noteikt atbilstoši vispārējās ražotāja garantijas minimālajam termiņam - 36 mēnešiem.

Atsevišķu ražotāju garantijas nosacījumi un garantiju veidu klasifikācija var atšķirties. Prasība pēc vismaz piecu gadu garantijas pret caurrūsēšanu var ierobežot tādu transportlīdzekļu piedāvāšanu, kuri pilnībā atbilst visām tehniskajām, drošības un ekspluatācijas prasībām, bet kuru ražotāja garantijas noteikumos konkrētajai garantijas kategorijai paredzēts īsāks termiņš.
Vienlaikus iepirkuma priekšmets ir transportlīdzekļa pilna servisa noma, kuras ietvaros iznomātājam visā līguma darbības laikā jānodrošina transportlīdzekļa tehniskā apkope, remonts un uzturēšana atbilstošā tehniskā stāvoklī. Līdz ar to Pasūtītāja intereses transportlīdzekļa ekspluatācijas laikā tiek aizsargātas arī ar pilna servisa nomas līguma nosacījumiem un iznomātāja pienākumu novērst transportlīdzekļa bojājumus.
Ņemot vērā iepriekš minēto, lūdzam veikt šādus grozījumus iepirkuma 1. daļas tehniskajā specifikācijā:
1. prasību “halogēna priekšējie lukturi” aizstāt ar prasību “LED vai halogēna priekšējie lukturi” vai pieļaut priekšējos lukturus atbilstoši ražotāja rūpnīcas komplektācijai;
Atbilde:

Pasūtītājs ir izvērtējis Jūsu priekšlikumu un piekrīt precizēt tehnisko specifikāciju, lai neierobežotu konkurenci.

Prasība tiks izteikta šādā redakcijā:

-
Automātiskās tuvās un aizmugurējās gaismas (vai funkcionalitāte ar krēslas sensoru);

-
LED dienas gaitas lukturi;

-
LED vai halogēna priekšējie lukturi;

-
Priekšējie un aizmugurējie miglas lukturi.

Alternatīvais priekšlikums noteikt prasību "Priekšējie lukturi atbilstoši transportlīdzekļa ražotāja rūpnīcas komplektācijai" netiek akceptēts, jo tas nenodrošina pietiekami skaidru un viennozīmīgu minimālo tehnisko prasību.

2. prasību “Virsbūves garantija pret rūsu (caurrūsēšanu) - ne mazāk kā 60 mēneši (5 gadi)” aizstāt ar prasību “Virsbūves garantija pret rūsu (caurrūsēšanu) - ne mazāk kā 36 mēneši (3 gadi)”.

Lūdzam komisiju izvērtēt norādītos priekšlikumus, lai nodrošinātu samērīgas tehniskās prasības, plašāku konkurenci un iespēju piedāvāt mūsdienīgus transportlīdzekļus, kas pilnībā atbilst Pasūtītāja funkcionālajām vajadzībām.

Atbilde:

Pasūtītājs nav akceptējis ierosinājumu samazināt minimālo virsbūves garantijas termiņu pret caurrūsēšanu no 60 mēnešiem uz 36 mēnešiem.

Pasūtītāja ieskatā prasība par vismaz 60 mēnešu garantiju pret caurrūsēšanu ir objektīvi pamatota un samērīga, ņemot vērā plānoto transportlīdzekļa ekspluatācijas un nomas periodu. Prasība ir noteikta, lai nodrošinātu transportlīdzekļa kvalitāti un aizsardzību visā līguma izpildes laikā un Pasūtītāja rīcībā nav informācijas, ka tā nepamatoti ierobežotu konkurenci.

Līdz ar to iepirkuma dokumentācijas prasības šajā daļā netiek grozītas.

